Helsingin kaupunginvaltuusto tyrmäsi hetki sitten Guggenheimin taidemuseon tulon Helsinkiin. Päätös syntyi äänin 53 vastaan ja 32 puolesta.

Guggenheimin taidemuseota ei rakenneta Helsinkiin. Helsingin kaupunginvaltuusto hylkäsi yöllä hankkeen selkein äänestysluvuin. Valtuutetuista 53 vastusti hanketta ja 32 kannatti.

Enemmistö valtuustoryhmistä hajosi äänestyksessä. Vain keskustan kolmen hengen ryhmä kannatti hanketta yksmielisesti. Yhtä yksimielisesti museohanketta vastustivat Vasemmistoliiton, Kristillisdemokraattien ja Skp:n valtuutetut sekä Rene Hursti.

Kokoomuksessa 12 valtuutettua tuki Guggenheimia ja yhdeksän vastusti. Vihreistä 11 kannatti ja kahdeksan vastusti museohanketta. Sosialidemokraatit jakaantuivat 11 vastaan ja kolme puolesta.

Perussuomalaisista vain yksi tuki museohanketta ja RKP:sta kolme vastusti ja kaksi kannatti.

Apulaiskaupunginjohtaja Ritva Viljasen mukaan Guggenheim on nyt haudattu eikä sitä Helsinkiin tule.